Şefa Partidului Rassemblement national (RN, extremă dreapta), Marine Le Pen, îl acuză joi pe preşedintele francez Emmanuel Macron de faptul că vrea "să intre în război direct cu Rusia", după ce şeful statului a declarat că vrea să permită Kievului să folosească armament din Occident în vederea "neutralizării" unor baze militare ruse, informează news.ro.
Acesta "ar fi încă un pas de angajare în acest conflict", care "ar crea un pericol absolut uluitor la adresa securităţii compatrioţilor noştri şi integrităţii teritoriului nostru", declară ea.
Marine Le Pen denunţă "intrarea mecanică într-un război mondial".
Preşedintele francez Emmanuel Macron a cerut marţi, în cadrul unei vizite de stat în Germania, ca Ucraina să fie autorizată să "neutralizeze" bazele din care Rusia trage cu rachete împotriva Ucrainei.
Acest subiect împarte Occidentul.
"La fel ca Statele Unite, ca Germania, eu sunt împotriva autorizării Ucrainei să atace pe teritoriul rus cu armamentul pe care i-l furnizăm", subliniază Marine Le Pen.
Ea aminteşte că susţine "livrarea de armament defensiv Ucrainei".
Şefa extremei drepte mai declară că Emmanuel Macron "se pregăteşte în mod evident să anunţe" că Parisul "va trimite personal militar francez" în Ucraina, şi anume "instructori", "în număr mare".
Marine Le Pen denunţă "încă un pas suplimentar care este îngrijorător".
Ea subliniază că este necesar să se trimită "ajutor militar" Kievului, dar "fără să se trimită trupe".
Ea apreciază că "nu va exista o victorie militară în războiul ruso-ucrainean", iar "singurul mod de a-i pune capăt este să se ajungă la o negociere şi ca Ucraina să ajungă acolo în cele mai bune condiţii posibile".